Upoznavanje Dalmacije

Mrak. Mnoštvo djece se skupilo na jednom parkiralištu, koje je prije djelovalo veliko, a sada kao da manje nije moglo biti. Sve vrvi tihim žamorom. Dolazi veliki autobus i u isti čas nastaje strka. Svi žure prema njemu ne gledajući oko sebe. Vučemo pretrpane torbe i kofere. Napokon smo na toplom mjestu. Osjećamo uzbuđenje, ali smo i dalje pospani. Puno ručica je u zraku, pozdravljaju znatiželjne roditelje. Krenuli smo, vozimo se dobro poznatim mjestom. Prolazimo pokraj parka u kojemu smo se kao mali ljuljali, sada je prazan. Sve je pusto, stare i drhtave grilje su čvrsto zatvorene, tek koja starica polako hodajući ide do obližnje pekare po topli i mirisni kruh. Udaljavamo se. Iza brdašca prepoznaju se vesele boje i narančaste nijanse užarenog sunca. Nebo je vedro, samo se nazire poneki bijeli mekani oblačak, koji spremno očekuje novu pustolovinu ovoga dana. Predivno li je ovo prostranstvo raznolikih oblika što ih stvori priroda! More koje seže u beskonačnost i brežuljci koji ga u tome zaustavljaju. Namreškano more igra se s povjetarcem, pričaju priču, koju su godinama stvarale stare i ispucane ruke ribara, koji i sada ranom zorom čine ono što najbolje znaju. Vozimo se novijom cestom koja tek očekuje putnike. Vidi se razlika drugog kraja gdje je brdovitije. Odjednom pogled mi se zaustavlja na jednom od tih brda. Val guste magle polako se spušta u dolinu. Više ne vidimo prostranstva mora, samo gustu šumu čiji stanovnici još uvijek spavaju. Ali ne zadugo. Stajemo na odmorištu odakle se pruža veličanstven pogled na ušće Krke, mali zaljev u koji uplovljavaju brodovi; mali, veliki, putni, teretni. Ono naše sunce naraslo je i sve jače grije. More se na suncu presijava kao da je stakleno. Vozimo se autocestom, a prate nas planine na kojima se veoma sporo vrte propeleri veliki kao orlova krila. Vjetrenjače su tako lijepo posložene i kao da čekaju u redu. Uputili smo se prema tvrđavi Klis. Polako se penjući po strmim stepenicama i kamenom uzbrdicom, osjećamo dašak prošlosti nekada ovdje proživljen. Ponosno na vjetru vijori hrvatska trobojnica. Tvrđava je sagrađena iznad velikog industrijskog grada na obali. Puše snažan vjetar, ali ne osjeća se hladnoća budući da sunce grije jednako jako. Odlazimo od samozatajnog mjesta i dolazimo u neko drugačije. Tamo gdje su ljudi koji polako hodaju na sve strane. Vidimo visoke palme koje dodiruju nebo. Ljudi su opušteni, pogledavaju nas, poneki nam i priđe. Došli smo na Stari Pazar gdje je cjenkanje dio svakodnevnice. Divili smo se ljepoti stare splitske jezgre, a život nekadašnje palače nastavlja se i u najnovijem dobu. Umorni i puni doživljaja krećemo prema hotelu.

Drugog jutra radoznalo idemo do Neretve. Vozeći se, iz autobusa vidimo zelenilo ovog kraja i mirnu rijeku Neretvu. Pogledom smo vidjeli mnogo plantaža mandarina, a ovdje ima i puno ranoranilaca koji rade na njima. Ulazimo u voćnjak. Sve miriši te nas mami da uberemo koju. Mandarine su narančaste pa nam se čini kao da svijetle u zelenim krošnjama. Najeli smo se i sad smo u starim, duguljastim, drvenim lađama. Usporeno se vozimo i rukom dodirujemo hladnu vodu i biljke koje u njoj rastu. Tamo se bere kukuruz. Radnici prebiru plodove i spremaju se za zimu. Ljuljajući se izlazimo iz lađe. Sjedamo u autobus. Opet nas prati najveća planina s putovanja -Biokovo. Diči se visoko u nebo kao da raste zajedno s njim. Trčimo iz autobusa, uzimamo stvari i jedva čekajući dolazimo do mora. Hladno je. Nije ni čudo, cijelu noć je padala kišica. Samo najhrabriji se kupaju. Mi ostali hodamo po hladnim oblutcima. Nema sunca. I ono se umorilo. U zraku osjećamo miris borovih iglica.

Treći dan, bez imalo snage, dolazimo do Omiša i ulazimo u brodić. Prolazimo kanjonom Cetine kojim lete patke i odzvanja jeka udaranja njihovih krila. Biljke uz rijeku njišu se u ritmu s vjetrom. Ugledah malog pačića, i još jednog, i još ih je. Dolaze iz šaša. Ribari pecaju. Pratitelj koji nas vozi brodicom iz džepa vadi mobitel i potiho priča. Neobično! Odlazimo u Sokolarski centar. Već na samom ulazu, na drvetu, možemo ugledati malog jastreba. Klepet krilima podsjeća nas na divljinu, iako mirnog mjesta. Ah, tu je i sova. Predivnog debelog perja koje je prošarano nijansama smeđih boja. A te njene oči, narančaste, velike bistre. Tu su i mala skrovišta s ozlijeđenim jastrebovima. Tako su maleni i sitni, a lovci kakvih nema. D Gospodin koji nam je govorio o pticama govori drukčije od nas, ali sviđa mi se njegov dijalekt, dijalekt ovdašnjih stanovnika. Nakon ukusnog ručka, siti, krećemo prema svom domu. Usput zasstajemo u Senju gdje puše dobro poznata senjska bura, koja nam zapliće kosu. Zaboravili smo na vrijeme ovih dana i prebrzo nam je sve prošlo.

Evo nas opet u malom mjestu na kojem je sve počelo.

Antonija Kevrić 8.a